Урысейм хуэфщIа лъагъуныгъэр зэи ужьыхынукъым
Жэпуэгъуэм и 21-м гуфIэгъуэкIэ зэхуащIыжащ куэд яфIэгъэщIэгъуэну зыкIэлъыплъа, ЩIалэгъуалэмрэ студентхэмрэ я XIX дунейпсо фестивалыр.
Псори зэхэту щIалэгъуалэ зэхыхьэм цIыху мин 30 щыIащ. Къэбэрдей-Балъкъэрым къыбгъэдэкIыу абы цIыху 90-м нэблагъэ хэтащ, 20-р волонтёрт. ЩIалэгъуалэр зэрызэрыцIыхуам и мызакъуэу, политик цIэрыIуэхэм, хьэрычэтыщIэхэм, тхакIуэхэм яхуэзэну, упщIэ иратыну IэмалыфI яIащ.
Фестивалым КъуэкIыпIэ Гъунэгъум, Европэм, Америкэм, Азием я махуэхэр щекIуэкIащ. Иужьрейр, жэпуэгъуэм и 21-м зэхэтар, Урысейм и махуэу щытащ. Абы къекIуэлIа ныбжьыщIэхэм ди къэралым и щэнхабзэ бейр ялъэгъуащ. А махуэм къызэрагъэпэща дауэдапщэхэм я гупсысэ нэхъыщхьэу щытар, ди къэралыр ипэкIэ кIуатэ зэпытми, и тхыдэр зэрызыщимыгъэгъупщэрщ, и щэнхабзэр зэрихъумэжырщ. Кавказ Ищхъэрэм щыщу а зэхыхьэ дахэм зыкъыщагъэлъэгъуэну зыхуагъэфэща гупитIым я зыр «Нал цIыкIу» сабий къэфакIуэ ансамблырщ.
Ди къэралым и Президент Путин Владимир щIалэгъуалэ зэхыхьэр щызэхуащIыжым къэпсэлъащ. «Быдэу си фIэщ мэхъу ди къэралым фи гум щыщ Iыхьэ къызэрыщывгъэнэнур, Урысейм хуэфщIа лъагъуныгъэр зэи зэрымыужьыхынур. КъэкIуэнур зейр фэращ», — жиIащ Путиным. УФ-м и УнафэщIым щIэныгъэлI, инженер ныбжьыщIэхэм захуигъэзащ жылагъуэр зыхуэныкъуэнухэм, абыхэм я гъащIэр нэхъ тынш зыщIынухэм нэхъыбэу елэжьыну.
ИужькIэ Олимп паркым щекIуэкIа концерт иным ди къэралым и творчес-кэ гуп нэхъыфIхэм зыкъыщагъэлъэгъуащ. Зыщыщ лъэпкъхэм емылъы-тауэ, цIыхухэр зэрызэкъуэтым и щыхьэту щытащ а гуфIэгъуэ пшыхьыр.
ЩIалэгъуалэмрэ студентхэмрэ я XIX дунейпсо фестивалыр махуитхукIэ Сочэ щекIуэкIащ. А пIалъэм къриубыдэу ди зэманым узыгъэпIейтей унэтIыныгъэ куэдым тепсэлъыхьащ, проект бжыгъэншэхэр пхагъэкIащ, ауэ псом нэхърэ нэхъыщхьэращи, а зэхыхьэм къэралхэр нэхъ зэпэгъунэгъу ищIащ.
УФ-м и Президентым и Администрацэм и УнафэщIым и япэ къуэдзэ, фестивалым ди къэралым щиIэ къызэгъэпэщакIуэ гупым я унафэщI Кириенкэ Сергей къызэрыхигъэщамкIэ, зэхыхьэр щIалэгъуалэм къазэрыщыхъуам мыхьэнэ ин иIэщ.
— НэгъуэщI къэрал къикIахэм ящыщ куэдым Урысейм зэрыхущытамрэ фестиваль нэужьым яIэ хъуа гупсысэхэмрэ зэхуэдэкъым. Абыхэм къагурыIуащ дэ «ем и щIыналъэу» дызэрыщымытыр. Си нэкIэ слъэгъуащ зигу зэкIэрыпщIа щIалэгъуалэр зэрызэбгъэдэмыкIыжыфыр — ахэр я телефон номерхэмкIэ зэхъуэжащ, ИнтернетымкIи зэрыщIэну зэгурыIуащ. ЩIалэгъуалэ фестивалыр къэрал тхьэмыщкIэхэмрэ къулейхэмрэ я цIыхухэр щызэхуагъэда утыкущ. Псалъэм папщIэ, КъуэкIыпIэ Азием, Латин Америкэмрэ Африкэмрэ къикIахэр Европэмрэ Америкэ Ищхъэрэмрэ я лIыкIуэхэм ещхьу, фестивалым щекIуэкIа Iуэхухэм жыджэру, псори яфIэгъэщIэгъуэну хэтащ. Форумым дэтхэнэми и щIалэгъуалэ нэхъыфIхэрщ къигъэкIуар. Быдэу си фIэщ мэхъу илъэс тIощI хуэдиз дэкIмэ, абыхэм къэрал Iуэху зэрызэрахьэнур, — жиIащ Кириенкэ.
ЦIыху мин 30-м нэблагъэм я гъащIэм увыпIэ щхьэхуэ щызыубыда а зэхыхьэ дахэм хэтахэми Урысей Федерацэми зэрыщыту фIы къахудэкIуэну ди гуапэщ.
Щомахуэ Залинэ.
